L'Alouette
L'Alouette (srpskohrvatski: Ševa) je drama Jeana Anouilha iz 1952. godine, premijerno izvedena 15. listopada 1953. godine u Théâtre Montparnasse, u režiji Rolanda Piétrija i Jeana Anouilha. Djelo je bilo izrazito uspješno povodom premijernog postavljanja na repertoar te je doživjelo ukupno 608 izvedbi, a vrlo brzo je prevedeno i adaptirano u drugim zemljama. 

L'Alouette je obrada priče o Jeanne d'Arc, u kojoj se kroz nekoliko prizora iznosi njezino hapšenje, suđenje i pogubljenje. Ipak, dramaturški, drama je znakovita po nekoliko aspekata. Prvi je korištenje flash backova pomoću kojih se, u jeku procesa, radnja kroz "igru uloga" vraća u prošlost kako bi se opisali događaji iz Jeanneina života koji su doveli do njezinog izlaska pred inkviziciju, pri čemu je Anouilh načelno dosljedan historijskim činjenicama. Jeanne je prikazana kao heroina koja ustrajano zastupa svoje ideale pred prijetnjama inkvizicijskog suda i mrežom političke igre u koju je, upravo zbog te svoje posebnosti, upletena. Na samom kraju, Anouilh u drugom neuobičajenom dramskom postupku prekida Jeannneino spaljivanje na lomači i cjelokupnu "igru uloga" kako bi ispravio činjenicu da ona, kroz svoje flash backove nije posvjedočila krunidbi Charlesa VII., što je u stvarnosti i uradila, spriječivši tako njezinu smrt. Iako sam kraj ostaje nejasan i nedovršen, Cauchon ovaj autorov čin proglašava Jeanneinom konačnom pobjedom i navodi kako njezina priča ima sretan završetak, a sam Anouilh vrši svojevrsnu apoteozu svoje heroine. 

Drama je premijerno objavljena 1953. godine i to kao prva drama iz tada novog niza "kostimiranih komada", kojeg će još sačinjavati i kasnije drame La Foire d'empoigne (1958.) i Becket ou l'Honneur de Dieu (1959.); drama je reizdana 1960. godine u sklopu niza "kostimiranih komada" u izdanju kuće Éditions de la Table Ronde. Nedugo nakon izdavanja, drama je prevedena na engleski jezik te je već 1955. godine izvedena na Broadwayju u režiji Josepha Anthonyja; s Julie Harris (Jeanne), Borisom Karloffom (Cauchon) i Christopherom Plummerom u glavnim ulogama te glazbom Leonarda Bernsteina, predstava je nominirana za čak pet Tonyja, osvojivši jednoga - onog za najbolju glavnu žensku ulogu (Harris). Godine 1958., drama je adaptirana kao autralski televizijski film.

Djela Jeana Anouilha
Drame 1952.